सापेक्षता से हमारा परिचय कोई नया नहीं है। ‘चार अंधों और हाथी’ की लोक कथा से हमें अपने जीवन में सापेक्षीय दृष्टि के महत्त्व का पता चलता है। चलती बस से धरती पर उगे पेड़ों का चलते हुए मिलना भी सापेक्षता-जन्य ही होता है। रेल्वे स्टेशन पर खड़े हो कर आती और जाती ट्रेन की सीटी की आवाज का क्रमशः बारीक और मोटा आभासित होना भी सापेक्षीय गति (ट्रेन और श्रोता के बीच) का परिणाम है। इस तरह सापेक्षीय प्रभाव हमें उन गतियों के दौरान मिलते हैं जिनसे हमारा वास्ता दैनिक जीवन में पड़ता है। लेकिन हमारे जीवन में ‘प्रकाश’ से जुड़े अनुभव भी होते हैं। ‘प्रकाश’ को एक स्थान से दूसरे तक जाने में नगण्य समय लगता है जिससे हम ‘ध्वनि’ की तुलना में ‘प्रकाश’ के बहुत अधिक वेग से परिचित होते हैं। लेकिन जब सैद्धांतिक विचार-विमर्श और प्रयोगों के दौरान पता चला कि हमारे सामान्य अनुभवों से सर्वथा अलग ‘प्रकाश का वेग’, ‘स्रोत’ अथवा ‘दर्शक’ की सापेक्षीय गति पर निर्भर न रहते हुए ‘नियत’ रहता है तो हमें आश्चर्य भर होता है। लेकिन, अलबर्ट आईंस्टीन को यहीं से एक आयडिया मिला। उन्होंने इसे प्रकृति का एक सच मानते हुए एक सैद्धांतिक तानाबाना बुन डाला। कई बार अंतःप्रेरणा से अचानक नये आयडिया मन-मस्तिष्क में आ जाते हैं। ऐसे आयडिया सर्वथा नयी दिशा दे सकते हैं। इतिहास ऐसे कई क्रांतिकारी आयडिया से भरा पड़ा है।